Kõige kallim võimalus Eestis ööbida on Radissoni presidendisviidis, kuid iga lihtsurelik sinna magama ei pääsegi. Tallinna ja Pärnu kõige kallimaid hotellitube hindas ja kompas Vootele Päi.    Tallinna kesklinnas kõrguva Radisson SASi hotelli presidendisviit on ette nähtud ainult kõrgetele külalistele. Riigipead, valitsusjuhid, suursaadikud, ehk ka mõni suurfirma juht. Sviiti on  võimalik ainult broneerida, lihtsurelikuna suure rahapakiga hotelli marssides sinna ei pääse.    Teiste hotellide ees on Radissonil üks suur eelis  21. korruse sviidi kõrgetest akendest avaneb võrratu vaade Tallinna kesklinnale ja vanalinnale.    Mullu ööbis Radissonis USA president George Bush. Tema visiiti saatnud betoontõkked on küll koristatud, rangete turvameetmete täitmine on aga endast jätnud jälje purunemiskindlate akende ja kaameraga varustatud uksekella näol.    Öö  kuulikindlate klaaside taga maksab 16 000 krooni. Samas, hunnitu vaatega Radissoni võlud ka piirduvad.    Hinna poolest järgmised hotellid, Schlössle ja Kolm Õde vanalinnas aga võluvad oma keskaegse atmosfääri ja luksusliku sisustusega. Sinna raha jättes jääb mulje, et inimene on selle eest ka midagi ebaharilikku saanud. Rääkimata sellest, et ligi 15 000 ja 11 000 krooni eest pääseb sinna iga lihtsurelik.    Kingapuhastus hinnas    Hotellis Kolm Õde on vaid 23 tuba. Hotelli  mäneder Mari Maasik rääkis, et põhjus, miks neil püsiklientuur on tekkinud, peitubki selles, et nad pakuvad hubasust ja individuaalsust, mida suured hotellid oma külalistele võimaldada ei saa.    Siin on luksuslikem Piano sviit, mille nimi tuleneb elutoas laiutavast tiibklaverist. Maasiku sõnul on nii mõnigi külaline õhtu veetnud klaverit mängides. «Õnneks on kõik mängida osanud,» lausus Maasik.    Vaatamata soolasele hinnale on Piano sviidil püsikliendid. Hind sisaldab ka à la carte  hommikusöögi tellimise võimalust kella kuueni õhtul, tasuta kingapuhastust ja Bulgari seepi.    Tuntuimad külalised on siin olnud Jaapani keisripaar ja kuninganna Elizabeth II.    Vanalinna keskel Pühavaimu tänavas asub hotell Schlössle, mille luksuslikemas sviidis ööbimine maksab 14 850 krooni. Sviit on veidike raskepärasem kui Kolmes Ões, kuid see-eest suurem. Telerikapil on lisaks Hennessy pudelitele DVD «Singing Revolution» («Laulev revolutsioon»  toim), mille abil saavad külalised  tutvuda Eesti lähiajalooga.    Aastaaeg otsustab    Schlössle sviidis ööbijad on valdavalt ärimehed, aga ka kuulsad muusikud, näiteks Whitesnakei ja Depeche Modei liikmed, samuti poliitikud, nagu Gerhard Schröder ja prints Charles. Püsiklientide hulka kuulub ka Lev Tolstoi lapselaps, kes viibib Tallinnas sageli äriasjus.    Aga ka suvepealinn Pärnu pakub võimalust ööbida ülikallites sviitides. Ammende Villa luksusnumbritoas maksab öö 7800, Rannahotellis lausa 8000 krooni.    Hinnad suvepealinnas olenevad aastaajast. Ammende Villa ühe omaniku Rein Kilgi sõnul ei ole suvel kallim, vaid pigem talviti on lihtsalt allahindlused. «Tallinna ja Pärnu majutuse hindu ei saa võrrelda, kuna Tallinn on siiski tõmbekoht turistidele,» kommenteeris Kilk.    Tartus öömaja otsinguil ei õnnestu aga ka parima tahtmise juures üle 3000 krooni kulutada.    Linnadest eemal pakub luksusliku ööbimise võimalust ka Kalvi mõis Ida-Virumaal. Seal saab ööbida royal de luxe  sviidis 6000 krooni eest.    Eesti Hotellide ja Restoranide Liidu esimehe Feliks Mäguse sõnul on hinnad kõrgeimad Tallinnas, olgugi et luksuslikku majutust pakuvad ka mitmed mõisad. «Supp on jäänud lahjemaks, sest pakkumist lisandus viimase aastaga ligi 20 protsenti, samal ajal kui nõudlus on kasvanud vaid viis protsenti,» nentis Mägus.    Vootele Päi  Postimees    NB! Eesti kalleimad hotellitoad  1. Radisson SAS  15 992 kr  2. Schlössle  14  850 kr  3. Kolm Õde  11 550 kr  4. Rannahotell (Pärnu)  8000 kr  5. Ammende Villa (Pärnu)  7800 kr  6. Meriton Grand Hotel  7176 kr  7. Telegraaf  6730 kr  8. Viru Inn  6260 kr  9. Kalvi mõis (Ida-Virumaa)  6000 kr  10. Pädaste mõisa tõllakuur (Muhu saar)  5851 kr    * Hotell asub Tallinnas, kui ei ole märgitud teisiti